કાર્યક્રમ સ્થળથી પાંચ કિલોમીટર દૂર સુધી જાણે પોલીસ જ પોલીસ જોવા મળતી હતી. સ્થળ પર તમામ પ્રકારની તપાસ કર્યા પછી જ પ્રવેશ મળતો હતો. કાર્યક્રમના મંડપમાં એન્ટ્રી કરો કે તરત જ સાંસદ સી.આર. પાટીલ અને ધારાસભ્ય હર્ષ સંઘવી કાર્યકરો સાથે કેસરી ટોપી વહેંચતા હતા. પોલીસ નજર ચૂકી જાય તો પણ દરેક ડગલે ને પગલે તમારા પર નજર રાખનારું કોઇક તો હતું જ. અભિવાદન સમિતિના કાર્યકરો, ભાજપના કાર્યકરો સતત કંઇક શોધી રહ્યા હોય તેવું લાગતું હતું. બપોરે બે વાગ્યાથી લોકોને લાવવાનું શરૂ કરી દેવાયું હતું અને સાંજે સાત વાગ્યે ભાજપના રાષ્ટ્રીય અધ્યક્ષ અમિત શાહ અને મુખ્યમંત્રી વિજય રૂપાણી અને પ્રદેશ પ્રમુખ જિતુ વાઘાણીના આગમન સુધી સભાસ્થળ ભરાઇ ગયું હતું.